1. ปัจจัยความเสี่ยง

1.1 ความเสี่ยงในการประกอบธุรกิจ

 ความเสี่ยงจากการสร้างบ้านพร้อมอยู่

บริษัทมีนโยบายในการสร้างบ้านพร้อมอยู่ (บ้านสร้างเสร็จพร้อมโอน)
ซึ่งเป็นหนึ่งในกลยุทธ์ของบริษัทในการพัฒนาโครงการสำหรับบางทำเล เช่น โซนใต้
และโซนตะวันตก เพื่อเพิ่มศักยภาพในการแข่งขันในการตอบสนองความต้องการของลูกค้า
โดยส่วนใหญ่บ้านในโครงการบ้านพร้อมอยู่เป็นบ้านขนาดใหญ่ที่มีราคาค่อนข้างสูง
การสร้างบ้านพร้อมอยู่ต้องใช้เงินทุนหมุนเวียนมาก
เนื่องจากบริษัทไม่ได้รับเงินจากลูกค้าในระหว่างก่อสร้าง
บริษัทมีความเสี่ยงจากการไม่สามารถขายบ้านพร้อมอยู่ได้ตามที่คาดการณ์
ซึ่งจะส่งผลให้บริษัทรับภาระต้นทุนในรูปของต้นทุนการพัฒนาที่ดินและปัญหาสภาพคล่อง
รวมถึงความสามารถในการทำกำไรของบริษัท

อย่างไรก็ตาม ในการพัฒนาโครงการ
บริษัทได้มีการศึกษาและวิเคราะห์ตลาดโดยรวมแล้วเป็นอย่างดี เพื่อให้ตรงกับช่องว่างทางการตลาด
และมีการวิเคราะห์ความต้องการของลูกค้าเพื่อให้ได้สินค้าที่ตรงกับความต้องการของลูกค้า
โดยการดำเนินการพัฒนาโครงการบ้านพร้อมอยู่บริษัทพิจารณาวิเคราะห์จากความต้องการของลูกค้าในด้านต่างๆ
เช่น ทำเลที่ตั้ง แบบบ้าน และขนาดของบ้าน
ทำให้บริษัทสามารถพัฒนาบ้านพร้อมอยู่ได้ตรงกับความต้องการของลูกค้าและสามารถขายบ้านพร้อมอยู่ได้ตามแผนงาน
ทั้งนี้ ณ วันที่ 31 ธันวาคม 2547
บริษัทมีโครงการที่เน้นการขายบ้านพร้อมอยู่ควบคู่กับบ้านสร้างก่อนขายในโซนใต้และโซนตะวันตกรวม
4 โครงการ มูลค่าขายรวม 3,111 ล้านบาท คิดเป็นร้อยละ 35
ของมูลค่าขายรวมของโครงการทั้งหมดที่ดำเนินการในปัจจุบันจำนวน 13 โครงการ

1.2 ความเสี่ยงเกี่ยวกับการผลิต

 ความเสี่ยงจากความผันผวนของราคาวัสดุก่อสร้าง และการขาดแคลนวัสดุก่อสร้าง

เนื่องจากบริษัทเป็นผู้จัดหาวัสดุก่อสร้างหลักบางรายการสำหรับการก่อสร้าง อาทิ เสาเข็ม ปาร์เก้
พรม งานปูหินอ่อน หินแกรนิต กระเบื้องยาง ราวบันไดยาง งานกำจัดปลวก เป็นต้น
เพื่อเป็นการควบคุมคุณภาพและมาตรฐานการก่อสร้างให้เป็นไปตามที่บริษัทกำหนด
โดยบริษัทไม่มีการทำสัญญาซื้อขายวัสดุก่อสร้างล่วงหน้า
ซึ่งจากสภาพการณ์ปัจจุบันราคาวัสดุก่อสร้างมีแนวโน้มปรับตัวเพิ่มขึ้นอันเป็นผลจากการขยายตัวของธุรกิจภาคอสังหาริมทรัพย์และการปรับตัวเพิ่มขึ้นของราคาน้ำมันดิบ
บริษัทจึงมีความเสี่ยงจากการเพิ่มขึ้นของราคาวัสดุก่อสร้าง
ซึ่งการเพิ่มขึ้นของราคาวัสดุก่อสร้างจะส่งผลให้ต้นทุนการก่อสร้างสูงขึ้นและทำให้ความสามารถในการทำกำไรลดลง

อย่างไรก็ตาม บริษัทมีการวางแผนความต้องการใช้วัสดุก่อสร้าง (Material Requirement
Planning)
อย่างมีระบบเพื่อให้เหมาะสมกับแผนงานการพัฒนาโครงการของบริษัทซึ่งเป็นการป้องกันปัญหาในการจัดหาวัสดุก่อสร้างของบริษัทในระดับหนึ่ง
นอกจากนี้
บริษัทมีนโยบายที่จะบริหารและพัฒนาโครงการในปริมาณที่เหมาะสมกับความต้องการของลูกค้า
โดยการควบคุมปริมาณสินค้าคงคลังทั้งในรูปวัสดุก่อสร้างและสินค้าสำเร็จรูปให้อยู่ในระดับที่เหมาะสม
ทำให้สามารถกำหนดราคาของสินค้าที่เหมาะสมกับต้นทุน
กอปรกับการที่บริษัทจัดเป็นผู้ประกอบการที่มีขนาดค่อนข้างใหญ่ทำให้มีอำนาจในการต่อรองในด้านราคาและปริมาณกับผู้จำหน่ายวัสดุก่อสร้างได้
โดยที่ผ่านมาบริษัทรักษาความสัมพันธ์ที่ดีกับผู้จำหน่ายวัสดุก่อสร้างอย่างต่อเนื่อง

1.3 ความเสี่ยงด้านการบริหาร การจัดการ

 บริษัทมีกลุ่มผู้ถือหุ้นรายใหญ่ถือหุ้นในบริษัทมากกว่าร้อยละ 75

บริษัทมีกลุ่มผู้ถือหุ้นรายใหญ่คือ กลุ่มตันฑเทอดธรรม (รายละเอียดตามส่วนที่ 2 ข้อ 8.2)
ถือหุ้นในบริษัทคิดเป็นร้อยละ 79.10 ของจำนวนหุ้นที่จำหน่ายได้แล้วทั้งหมดของบริษัท ณ วันที่ 1
ธันวาคม 2547 ซึ่งเป็นสัดส่วนการถือหุ้นที่มากกว่า 3 ใน 4
ทำให้กลุ่มผู้ถือหุ้นดังกล่าวมีอำนาจในการควบคุมบริษัทและมีอิทธิพลต่อการตัดสินใจของบริษัทในทุกเรื่องที่ต้องได้รับอนุมัติจากที่ประชุมผู้ถือหุ้น
ดังนั้น
ผู้ถือหุ้นรายอื่นของบริษัทจึงมีความเสี่ยงจากการไม่สามารถรวบรวมคะแนนเสียงเพื่อตรวจสอบและถ่วงดุลเรื่องที่กลุ่มผู้ถือหุ้นใหญ่เสนอให้ที่ประชุมผู้ถือหุ้นพิจารณา
นอกจากนี้
การถือหุ้นในลักษณะกระจุกตัวโดยกลุ่มผู้ถือหุ้นใหญ่นี้ยังทำให้โอกาสที่บริษัทจะถูกครอบงำกิจการ
(Takeover) โดยบุคคลอื่นไม่สามารถเกิดขึ้นได้โดยปราศจากการยินยอมของผู้ถือหุ้นใหญ่กลุ่มนี้
แม้ว่าผู้ถือหุ้นกลุ่มอื่นจะเห็นโอกาสที่จะทำให้มูลค่าของกิจการเพิ่มขึ้น

อย่างไรก็ตาม เมื่อพิจารณาจากโครงสร้างการจัดการของบริษัท ประกอบด้วยคณะกรรมการบริษัท
คณะกรรมการบริหาร และคณะกรรมการตรวจสอบ
และบริษัทมีการวางโครงสร้างการบริหารงานโดยบุคคลที่มีความรู้ ความสามารถในการดำเนินธุรกิจ
และมีการกำหนดขอบเขตอำนาจหน้าที่ของคณะกรรมการชุดต่างๆ อย่างชัดเจนและโปร่งใส
และในกรณีเข้าทำรายการที่เกี่ยวโยงกับกรรมการ
ผู้ถือหุ้นรายใหญ่และผู้มีอำนาจควบคุมรวมถึงบุคคลที่อาจมีความขัดแย้ง
จะไม่มีสิทธิออกเสียงในการอนุมัติรายการดังกล่าว